b'\n_START_ARTICLE_\nDruga operativna cona\n_START_SECTION_\nNotranjska operativna cona\n_START_PARAGRAPH_\nDrugo operativno cono so ustanovili 11. decembra 1942; poveljevala sta ji komandant Ivan Kav\xc4\x8di\xc4\x8d in politi\xc4\x8dni komisar France Popit. Obsegala je obmo\xc4\x8dje Notranjske do \xc5\xbeelezni\xc5\xa1ke proge Ljubljana - Trst; podrejeni so ji bili Tom\xc5\xa1i\xc4\x8deva (do konca decembra) in \xc5\xa0ercerjeva brigada ter Notranjski odred. Pod poveljstvom \xc5\xa1taba cone sta enoti napadali manj\xc5\xa1e sovra\xc5\xbenikove postojanke ter s svojo dejavnostjo zavirale razvoj va\xc5\xa1kih stra\xc5\xbe, ki so se \xc5\xa1irile po nekaterih notranjskih vaseh. Napadli sta tudi \xc5\xbeelezni\xc5\xa1ko progo Ljubljana - Trst. Dejavnost \xc5\xa0ercerjeve brigade je bila v veliko pomo\xc4\x8d skupini treh slovenskih in eni hrva\xc5\xa1ki brigadi, ki so bile v partizanski protiofenzivi na Dolenjskem. Ko so tudi \xc5\xa0ercerjevo brigado za\xc4\x8dasno dodelili I. operativni coni, pozneje pa razpustili \xc5\xa1e Notranjski odred, je maja 1942 II. operativna cona prenehala obstajati.\n_START_SECTION_\nGorenjska operativna cona\n_START_PARAGRAPH_\nDrugo operativno cono so na novo oblikovali 24. junija 1943 za Gorenjsko (brez kamni\xc5\xa1kega obmo\xc4\x8dja) in zahodni del Koro\xc5\xa1ke. Poveljevala sta ji komandant Pero Popivoda in politi\xc4\x8dni komisar Jo\xc5\xbee Brilej. Ko so sredi julija 1943 po obse\xc5\xbeni mobilizaciji novincev ustanovili Pre\xc5\xa1ernovo brigado, ki se je kmalu po ustanovitvi premaknila v sestavo 14. divizije na Notranjsko, na Gorenjskem pa je ostal le Gorenjski odred, je \xc5\xa1tab cone v prvi polovici avgusta 1944 prenehal obstajati.'